Διονύσιος Πύρρος

Ο **Διονύσιος Πύρρος** ή Μπούρος ή Πούρης (Καστανιά Θεσσαλίας 1774/7- Αθήνα 1853) ήταν Έλληνας λόγιος, κληρικός και ιατροφιλόσοφος. Υπήρξε πρωτοπόρος στο χώρο της ελληνικής ιατρικής και φαρμακολογίας. Ανέπτυξε δραστηριότητα ως συγγραφέας, δάσκαλος, γεωγράφος και αστρονόμος. Ασχολήθηκε, επίσης με την τυπογραφία, τη χαρτογραφία και την ορυκτολογία. Μέσα από τα ιατρικά του έργα συνέβαλε στη διάδοση νέων γνώσεων στην ελληνική κοινωνία, γεγονός που τον καθιστά σημαντική μορφή του Νεοελληνικού Διαφωτισμού.

## Βίος
**Καταγωγή και παιδικά χρόνια**

Ο Διονύσιος Πύρρος καταγόταν από εύπορη οικογένεια της Καστανιάς Θεσσαλίας, όπου ο παππούς του ήταν πρόκριτος. Οι γονείς του ονομάζονταν Νικολός και Καλή. Ο πατέρας του απεβίωσε όταν ο ίδιος ήταν πέντε ετών και ο αδελφός του, Ιωακείμ, τριών.

**Εκπαίδευση**

Ο Διονύσιος διδάχθηκε τα πρώτα γράμματα στην Ελληνική Σχολή της Καστανιάς. Συνέχισε τις σπουδές του στη Σχολή Τρικάλων (περ. 1797-9) με διδάσκαλο τον Στέφανο Σταμκίδη και έπειτα στη Σχολή Τυρνάβου (περ. 1800-2) κοντά στον Ιωάννη Πέζαρο. Το 1803 μαθήτευσε στο σχολείο των Κυδωνιών στο πλευρό του Βενιαμίν Λέσβιου και του Γρηγόριου Σαράφη και το 1806-7 φοίτησε στη Σχολή της Χίου με δασκάλους τον Αθανάσιο Πάριο και τον Ιωάννη Τσελεπή.

**Εκκλησιαστική δράση**

Κατά την παιδική του ηλικία μόνασε στη Μονή Μεταμορφώσεως Μετεώρων. Εκεί, χειροτονήθηκε ιεροδιάκονος από τον μητροπολίτη Τρικάλων, Αμβρόσιο. Το 1801 ανέλαβε τη θέση γραμματέα του μητροπολίτη Χαλκηδόνας, Ιερεμία Β´ στην Κωνσταντινούπολη και το επόμενο έτος χειροτονήθηκε ιερέας από τον μητροπολίτη Δέρκων Γρηγόριο, στα Θεραπειά. Την περίοδο 1802-1803 επισκέφτηκε τους Αγίους Τόπους μαζί με τον αδελφό του και υπηρέτησε ως εφημέριος στο ναό των Αρχαγγέλων στην Ιερουσαλήμ. Παράλληλα ανέλαβε τη θέση διδασκάλου για τα παιδιά των προσκυνητών.

**Ανώτερες Σπουδές**

Το 1806 ταξίδεψε στην Ιταλία (Οτράντο, Μπάρι, Μπαρλέτα, Νάπολη, Ρώμη, Λιβόρνο). Στο Λιβόρνο άσκησε τα ιερά καθήκοντα στον Ορθόδοξο ναό της Αγίας Τριάδας και έμαθε τη τέχνη της χαλκογραφίας. Το 1807 ξεκίνησε να σπουδάζει στην Ιατρική Σχολή της Παβίας με διδασκάλους τον Johann Peter Frank (1745-1821), τον Antonio Scarpa (1752-1832), τον Alessandro Volta (1745-1827), τον Siro Borda (1761-1824), τον Luigi Brugnatelli (1761-1818) και τον Giovanni Rasori (1766-1837). Τα καλοκαίρια του 1811 και 1812 έκανε την πρακτική του άσκηση στο Μιλάνο, όπου παρακολουθούσε και μαθήματα πρακτικής αστρονομίας. Το 1812 ταξίδεψε στη Βιέννη, όπου γνωρίστηκε με τον Άνθιμο Γαζή (1758-1828) και τον καθηγητή ορυκτολογίας Abraham Gottlob Werner (1750-1817). Στις 14 Απριλίου του 1813 έλαβε τον τίτλο του διδάκτορα της ιατρικής και χειρουργικής.

**Επιστροφή στον ελληνικό χώρο**

Μετά το πέρας των ιατρικών σπουδών του, ο Πύρρος επέστρεψε στον ελληνικό χώρο. Στα χρόνια 1813-1815 ανέλαβε τη θέση διδασκάλου στην Αθηναϊκή Σχολή ενώ παράλληλα παρείχε ιατρικές υπηρεσίες. Το 1813 ίδρυσε το πρώτο ελληνικό μουσείο ορυκτολογίας και τον πρώτο ελληνικό βοτανικό κήπο. Την περίοδο 1816-1817 περιηγήθηκε διάφορες πόλεις του ελληνικού χώρου και κατέγραψε τις παρατηρήσεις και τις εμπειρίες του στο ανέκδοτό του έργο με τίτλο «Περιήγησις τῆς Ἑλλάδος καὶ πόλεμοι αὐτῆς ἀρχαῖοι καὶ νεώτεροι». Κατά τη διάρκεια του ταξιδιού του, τον απασχόλησαν ζητήματα σχετικά με τον αρχαίο ελληνικό πολιτισμό, την επανάσταση και την εκπαίδευση. Συνέχισε παράλληλα να ασχολείται με τις φυσικές επιστήμες και την άσκηση της ιατρικής ενώ γνώρισε και σημαντικές προσωπικότητες της ελληνικής κοινωνίας, όπως τον Οδυσσέα Ανδρούτσο (1788-1825) και τον Πετρόμπεη Μαυρομιχάλη (1765-1848).

**Κωνσταντινούπολη και Ελληνική Επανάσταση**

Το 1817, ο Πύρρος εγκαταστάθηκε στο Νεοχώριο της Κωνσταντινούπολης, όπου έλαβε άδεια άσκησης της ιατρικής από τον Σουλτάνο. Εκεί γνωρίστηκε με τους πατριάρχες Κύριλλο Κωνσταντινουπόλεως, Πολύκαρπο Ιεροσολύμων και τον πατριάρχη Γρηγόριο Ε΄. Ο Πύρρος συμμετείχε στην προετοιμασία του αγώνα ως μέλος της Φιλικής Εταιρείας. Στις αρχές της Ελληνικής Επανάστασης, στις 5 Απριλίου 1821, αναχώρησε για το Άγιο Όρος. Υπήρξε αυτόπτης μάρτυρας της άλωσης της Τριπολιτσάς και των σφαγών που ακολούθησαν. Κατά την επιδημία τύφου που ενέσκηψε μετά την άλωση, προσέφερε ιατρικές υπηρεσίες. Στα χρόνια 1824-1826 εγκαταστάθηκε στα Κύθηρα, όπου ανέλαβε τη θέση διδασκάλου στο σχολείο της περιοχής.

**Ναύπλιο και Εποχή του Καποδίστρια**

Το 1826 μετέβηκε στο Ναύπλιο και δύο χρόνια αργότερα παρευρέθηκε στην άφιξη του Καποδίστρια. Εντάχθηκε στο περιβάλλον τον Μαυρομιχαλαίων και στις 12 Οκτωβρίου του 1831 φυλακίστηκε ως ύποπτος για ανάμειξη στη δολοφονία του Καποδίστρια. Αποφυλακίστηκε 15 μέρες αργότερα. Το 1832 παρευρέθηκε στην Ε΄ Εθνοσυνέλευση, η οποία πραγματοποιήθηκε στον προσφυγικό συνοικισμό Πρόνοια στο Ναύπλιο και επικύρωσε την εκλογή του Όθωνα ως Βασιλιά της Ελλάδος.

**Στην Αθήνα**

Το 1834 εγκαταστάθηκε στην Αθήνα μέχρι το τέλος της ζωής του. Το ίδιο έτος προσέφερε ιατρικές υπηρεσίες για την αντιμετώπιση μιας επιδημίας πυρετών, ενώ τον επόμενο χρόνο έλαβε έγκριση από το Ιατροσυνέδριο για να ασκεί την ιατρική, τη μαιευτική και τη χειρουργική, ενώ παράλληλα αναδείχθηκε πρώτος πρόεδρος της Ιατρικής Εταιρείας Αθηνών. Το 1836 βραβεύτηκε με τον Αργυρούν Σταυρόν του Έθνους και το επόμενο έτος με τον Αργυρούν Σταυρόν του Σωτήρος.

**Τελευταία χρόνια και θάνατος**

Το 1841, ο Πύρρος έκανε το τελευταίο του ταξίδι στις Παραδουνάβιες Ηγεμονίες, όπου γνωρίστηκε με τον μητροπολίτη Μολδαβίας, τον Βενιαμίν Κωστάκε (1768-1846) και τον τότε ηγεμόνα της Βλαχίας, Αλέξανδρο Γκίκα (1795-1862). Τον ίδιο χρόνο επέστρεψε στην Αθήνα και ήταν παρών στο κίνημα της 3ης Σεπτεμβρίου του 1843. Ο Πύρρος απεβίωσε στις 12 Φεβρουαρίου του 1853 στην Αθήνα. Ως κληρονόμο του είχε ορίσει την ανιψιά του, Αγγελική Διονυσίου Πύρρου.

## Υδρόγειες σφαίρες
Στις επιστημονικές και εκπαιδευτικές δραστηριότητες του Πύρρου συγκαταλεγόταν η κατασκευή υδρογείων σφαιρών. Η σχετική ενασχόλησή του ξεκίνησε στο σχολείο των Κυδωνιών με την κατασκευή μιας ξύλινης υδρογείου. Αργότερα, στη σχολή της Χίου, κατασκεύασε μια χάλκινη ουράνια σφαίρα με τους αστερισμούς. Κατά την περίοδο 1832-1833 κατασκεύασε υδρογείους για ελληνικά σχολεία, το 1843 μία ακόμη την οποία δώρισε στο πανεπιστήμιο Αθηνών και το 1844 δύο για την Αθωνιάδα Σχολή.

## Χαρτοποιία
Ο Πύρρος ενδιαφέρθηκε και για την κατασκευή χαρτιού - υλικού πολύτιμου στον ελληνικό χώρο, ιδιαίτερα κατά τα χρόνια της Ελληνικής Επανάστασης. Το 1826 ίδρύσε το πρώτο χαρτοποιίο στον Μυστρά και παρήγαγε περίπου 1.000 κόλλες. Ωστόσο η επιχείρησή του διακόπηκε εξαιτίας της επέλασης του Ιμπραήμ Πασά στη Λακωνία. Το 1829 προσπάθησε να δημιουργήσει χαρτουργείο στο Κεφαλάρι Άργους με συνεργάτη τον Νικηταρά (1782-1849). Η επιχείρηση διακόπηκε λόγω έλλειψης κεφαλαίων. Οι προσπάθειες του Πύρρου και του Νικηταρά για οικονομική στήριξη από τον Ιωάννη Καποδίστρια και αργότερα από τον Αλέξανδρο Μαυροκορδάτο αποδείχτηκαν μάταιες, με αποτέλεσμα το χαρτοποιίο να διαλυθεί. Ο Πύρρος επιχείρησε να ιδρύσει χαρτουργείο στους Μύλους του Άργους το 1833, ωστόσο χωρίς επιτυχία, λόγω της απόρριψης της αίτησής του για χρηματοδότηση.

## Έργα
Ο Πύρρος έγραψε ιατρικά, γεωγραφικά, ιστορικά, θρησκευτικά έργα χρησιμοποιώντας μια απλή και κατανοητή γλώσσα.

* *Εκκλησιαστικόν Παραλληλοκύκλιον*, Λιβόρνο, 1806.
* *Χειραγωγία των Παίδων, ήτοι πραγματεία περί χρεών του ανθρώπου,* Βενετία, 1810.
* *Άτλας, ήτοι νέα Γεωγραφική Χάρτα*, Μεδιόλανα, 1814.
* *Γεωγραφία Μεθοδική απάσης της Οικουμένης*, Βενετία, 1818.
* *Φαρμακοποιΐα, γενική εκ των πλέον νεωτέρων σοφών χυμικών και φαρμακοποιών*, Κωνσταντινούπολη, 1818.
* *Σαπιλερέ Φαζιλέτ Κουλαουζού*, Ασιτανετέ, 1819.
* *Η προς Θεόν Ομολογία Πίστεως και το απάνθισμα του Ψαλτηρίου προς καθημερινήν χρήσιν και προσευχήν εκάστου Χριστιανού*, Βενετία, 1827.
* *Γραμματική Διονυσιάς*, Ναύπλιο, 1827.
* *Αριθμητική,* Ναύπλιο, 1828.
* *Χυμική των τεχνών,* Ναύπλιο, 1828.
* *Εγκόλπιον των ιατρών, ήτοι πρακτική ιατρική*, Ναύπλιο, 1831. 
* *Τριών ειδών Υδρόγειοι Σφαίραι*, Αθήνα, 1835.
* *Πρακτική Αστρονομία*, Αθήνα, 1836.
* *Επιστολή προς τον ευγενέστατον άρχοντα των Θεσσαλών κύριον Αθανάσιον Παπα-Πολημέρου,* Αθήνα, 1837.
* *Βοτανική πρακτική προσαρμοσμένη εις την ιατρικήν και οικονομίαν*, Αθήνα, 1838.
* *Η ζωή του Ιησού Χριστού,* Αθήνα, 1843.
* *Άτλας νεώτερος περιέχων γενικώς τε και μερικώς όλας τας βασιλείας του παλαιού και νέου κόσμου εις είκοσι τέσσαρας γεωγραφικούς πίνακες*, Αθήνα, 1845.
* *Βίος, πράξεις και κατορθώματα του Μεγάλου Αλεξάνδρου*, Αθήνα, 1846.
* *Ιερά Ιστορία και Βίοι των τριών βασιλέων Σούλ, Δαβίδ και Σολομώντος, συγκροτηθείσα κατ’ επιτομήν εκ της όλης ιεράς ιστορίας των εβδομήκοντα*, Αθήνα, 1847.
* *Βίοι των δώδεκα στρατηγών και διαδόχων του Μεγάλου Αλεξάνδρου*, Αθήνα, 1848.
* *Περιήγησις ιστορική και βιογραφία Διονυσίου Πύρρου του Θετταλού*, Αθήνα, 1848. (Πρόκειται για το αυτοβιογραφικό έργο του Πύρρου σε μορφή επιστολής προς τον φίλο του Ιωάννη Αθανάσιο, με στοιχεία χρονικής και ταξιδιωτικής λογοτεχνίας. Χρησιμοποιεί λόγια γλώσσα και σχετικά επίσημο ύφος.)
* *Περιγραφή της εν Τήνω ευρεθείσης αγίας και θαυματουργού εικόνος της κυρίας ημών Θεοτόκου και αειπαρθένου Μαρίας και των θαυμάτων αυτής*, Αθήνα, 1849.
* *Φαρμακοποΐα γενική πλουσιωτάτη και εντελεστάτη του σοφού Αντωνίου Καμπανά, διδασκάλου της εν Ιταλία Φερράρας*, Αθήνα, 1850.
* *Πανθέκτη ιερά εκκλησιαστική*, Αθήνα, 1852.
* “Περιήγησις της Ελλάδος και πόλεμοι αυτής αρχαίοι και νεώτεροι". (ανέκδοτο)
* *Σύνοψις της Παλαιάς Γραφής*, Αθήνα, 1858. (μεταθανάτια έκδοση τον Γεώργιο Καρυοφύλλη)

## Αποτίμηση του έργου
Ο Πύρρος στα ιατρικά του έργα εστιάζει στην ηθική της ιατρικής επιστήμης, την οποία χαρακτηρίζει θεία και φιλάνθρωπη, συνδυάζοντάς την με την θρησκευτική του πίστη. Για τον ίδιο η ιατρική είναι η πρακτική εφαρμογή της φιλοσοφίας, υποστηρίζοντας πως ο Θεός είναι ο μόνος τέλειος γιατρός όλου του κόσμου. Ο Διονύσιος Πύρρος ήταν ένας από τους πρώτους γιατρούς στον ελλαδικό χώρο που εφάρμοσε την ηλεκτρική μηχανή, το “φιλί της ζωής” και την παρακέντηση περικαρδίου για τη θεραπεία. Παράλληλα δημιούργησε οδόμετρο, μύλο για την παραγωγή χαρτιού, γεωγραφικούς χάρτες και εισήγαγε τις φυσικές επιστήμες στην ελληνική εκπαίδευση, συμβάλλοντας έτσι στην διάδοση ιατρικών γνώσεων στην ελληνική κοινωνία του 19ου αιώνα.
## Παραπομπές


## Βιβλιογραφία

* Αιμίλιος Σολωμού, “Ο ιατροφιλόσοφος Διονύσιος Πύρρος (1774/7-1853). Στοιχεία για τον βίο και τη δράση του” στο *Ιατρική και Ιατροφιλόσοφοι στον Νέο Ελληνισμό*, Χαρίτων Καρανάσιος – Ίλια Χατζηπαναγιώτη-Sangmeister (επιμ.), Ακαδημία Αθηνών, Αθήνα 2025, σ. 529-566.
* Διονύσιος Πύρρος, *Περιήγησις ιστορική και βιογραφία Διονυσίου Πύρρου του Θετταλού*, Α. Γκαρπολάς, Αθήνα 1848.
* Κωνσταντίνος Δημαράς*, Σύμμικτα Α' Από την παιδεία στην λογοτεχνία*, Αλέξης Πολίτης (επιμ.), Σπουδαστήριο Νέου Ελληνισμού, Αθήνα 2000.
*  (ημερ. τελευ. ανάκτ. 20/12/2025)

Κατηγορία:Αγωνιστές του 1821
Κατηγορία:Έλληνες Χριστιανοί μοναχοί
Κατηγορία:Έλληνες εκπαιδευτικοί